**קורות חיים**

אני איילה בת כמעט 23 לומדת כרגע בתל חי במכון לאומניות במסלול קרמיקה, ומשלבת גם תואר רב תחומי במקבצים פילוספיה ומגדר.

נולדתי במאה שערים למשפחה חרדית אשר משתייכת לכת של ברלנד. אני אחות בכורה ל10 אחים.

בגיל 17 עזבתי את העולם החרדי ואת הכת של ברלנד. עברתי להתגורר בצפת שם המשכתי את לימודי התיכון בתיכון מעיינות (לצערי לא הצלחתי לסיים תעודת בגרות מלאה). בצפת שכרתי דירה ועבדתי תוך כדי במלצרות כדי לממן את עצמי. לאחר שסיימתי את לימודי בתיכון התחלתי בשירות לאומי בקרית שמונה והתנדבתי בבית ספר לחינוך מיוחד. שנה לאחר מכן המשכתי לשנת שירות שניה בחוות סוסים טיפולית בעפולה שבה גם בעיקר עבדתי עם נוער בעל מוגבלות שכלית ופיזית.

לאחר שסיימתי שנתיים מלאות של שירות לאומי התחלתי בעבודה מועדפת בהוסטל עם אותם נערים שעבדתי בחוות הסוסים. לאחר מכן עבדתי בחקלאות ובאתר תיירות בעמק המעיינות ובאוקטובר של 2018 התחלתי לימודי מחול בבית לתנועה בגליל העליון. הלימודים התקיימו כשלושה ימים בשבוע ובשאר הזמן עבדתי במלצרות ובעוד עבודות מזדמנות. בחודש יוני של 2019 עבדתי במוזיאון זומו בחצור הגלילית כמדריכה במוזיאון. (זומו הוא מוזיאון נייד, מבוסס קהילות, שנודד ברחבי ישראל ומציג תערוכות מתחלפות שנוצרות ונאצרות בשיתוף הקהילה) באוקטובר של 2019 התחלתי את הלימודים בתל חי.

כשהתחלתי במסע של היציאה מהדת ומהכת אחד הדברים שגילית שעוזרים לי להשתקם היה עולם היצירה והאומנות, עד אז העולם הזה היה סגור בפניי לגמרי לא ידעתי על רחבו עומקו ועושרו. למדתי שכשאני מביע את עצמי דרך יצירה לא רק שרואים אותי יותר לעומק גם אני מתרפאה דרך זה. עוד כשעברתי לצפת התחלתי לצייר. לאחר מכן בשנת שירות הלאומי הראשונה השתתפתי בקורס תאטרון. לאחר מכן למדתי קורס של שירה מדוברת, תאטרון פלייבק במשך שנתיים. ואז נחשפתי לעולם הצילום, השתתפתי בקורס, התחלתי לצלם ומאז לא הפסקתי. גליתי על עצמי שהעולם שנפתח לי דרך העדשה מסקרן, מעורר ומרגש אותי. יצרתי פרויקט בשם "365 יום" ובו במשך שנה שלמה העליתי כל יום תמונה ושיר שיצרתי באותו יום. בד בבד התחלתי גם לימודי מחול ויצירה בבית לתנועה בגליל העליון שהסתימו עם הופעת מחול שהצגנו בו יצרתי דואט.

בתחילת השנה הנוכחית התחלתי ללמוד במכללת תל חי במכון לאומניות מתוך המחשבה שמעניין אותי להתעסק באומנות, אני לא יודעת עדיין איזו ואני פתוחה לחקור, שילבתי את המסלול עם תואר רב תחומי בפילוספיה ומגדר כי אני צמאה להוסיף עוד ועוד ידע ולהתפתח כיוצרת וכאישה.

בחודשים האחרונים מתחדדת אצלי ההבנה שמה שמעניין אותי להתמקצע בו בצורה רצינית ולהתמיד בו, זה עולם הקולנע. החיבור בין כתיבה, צילום ובימוי מסקרנים אותי. אני חשה שיש בתוכי קול שרוצה להשפיע ולספר את עצמו החוצה ממנו אני חשה שיש קולות בחברה שאני רוצה לתת להם מקום ואני מאמינה שדרך עולם הקולנע אצליח לעשות זאת.

תודה שהקדשתם מזמנכם מקווה שנתראה בתוך כותלי בית הספר

איילה יגלניק